Skokfeite oor rekenaartoetsborde - WelstandWelstand
Tuis / Advies / Skokfeite oor rekenaartoetsborde
Skokfeite oor rekenaartoetsborde
Woensdag | 02 Mei | 2018
Waaraan raak kantoorwerkers die meeste deur die loop van die dag? Die meeste van ons sal saamstem dat dit waarskynlik ons rekenaars se toetsborde is.
Neem dit 'n stappie verder: Wat doen jy nog gedurende jou tyd by die werk wat na toetsborde, rekenaarmuise en muismatjies versprei? Dit is waarlik 'n onthutsende gedagte – veral met die aantog van koeler weer hier in Suid-Afrika.
"Die meeste van ons versorg nie ons toetsborde behoorlik nie. Ons eet oor hulle, ons mors goed op hulle, en die ergste van alles – ons maak hulle nooit skoon nie. 'n Toetsbord bly 'n taaierige, vuil en toetentale gemors totdat een van die toetse ophou werk of iemand kommentaar lewer oor hoe aaklig dit is," skryf Claire Maldarelli, 'n bydraer tot Popular Science.
Maar hoe vuil en vol kieme is ons geliefde toetsborde? Die navorsing bied 'n klompie skokkende feite oor toetsborde se nare klein geheimpies.
Die verbruikersgroep Which? het in 'n 2008-studie bevind dat toetsbord meer skadelike bakterieë huisves as 'n toiletsitplek.
Toetse by hulle Londen-kantore het getoon dat uit 33 toetsborde wat gevee is, vier beskou is as 'n potensiële gevaar. En hier is die uitklophou: Een het vyf toetsborde bevat meer kieme as een van die kantoor se toiletsitplekke.
Daarbenewens het 'n mikrobioloog tydens die Which?-toetse een van die kantoor se toetsborde so vuil geag dat hy beveel het dat dit verwyder, onder kwarantyn geplaas en skoongemaak moet word. Dit het 150 kere meer as die aanbevole limiet vir bakterieë bevat – vyf keer so vuil as 'n toiletsitplek wat op daardie tydstip getoets is, het die studie bevind.
Ander studies het die Which?-bevindings ondersteun. In 2007 het 'n navorsingspan aan die Universiteit van Arizona bevind dat die gemiddelde lessenaar-oppervlak 400 kere meer bakterieë gehuisves het as die gemiddelde toiletsitplek. En ons toetsborde huisves dus waarskynlik selfs meer, in ag genome dat ons dit meer dikwels aanraak.
'n Verrassende bevinding is dat, vergeleke met mans, vroue gemiddeld drie tot vier keer meer die hoeveelheid kieme op of rondom hulle werk-areas gehad het.
CBT Nuggets, 'n IT-opleidingswebwerf gebaseer in Oregon in die VSA, het in 2016 ook alledaagse werkbenodigdhede getoets om vas te stel hoeveel bakterieë hulle bevat het. Hulle het bevind dat 'n toetsbord 20 600 meer bakterieë bevat het as 'n toiletsitplek.
Die grootste groep bakterieë op toetsborde was gram-positiewe cocci – wat bykans 40% behels het van al die wat in die studie gevind is. Hierdie bakterieë is die algemeenste oorsaak van vel-infeksies en word gereeld gekoppel aan longontsteking en septisemie.
Vullis blyk daarbenewens nog meer vullis te lok. Die Royal Society of Chemistry (RSC) in die VK het bevind dat in sommige kantore muise (die regte soort, nie die rekenaartipe nie!) toetsborde visenteer op soek na kos. Maar dit is by verre nie al nie. 'n Londense kantoorskoonmaakmaatskappy het aan RSC onthul dat een van hulle kliënte "saadjies" by haar toetsbord sien uitspring het toe sy die toetse druk. Dit is uiteindelik vasgestel dat die sade nie broodkrummels was nie, maar muismis.
Mikrobioloog dr. Peter Wilson aan die Universiteitskollege Londen se hospitaal het die BBC vertel dat 'n toetsbord dikwels "'n refleksie is van wat in jou neus en jou ingewande is. As iemand in jou kantoor 'n verkoue het, of selfs gastroënteritis, is dit baie waarskynlik dat jy dit vanaf jou toetsbord sal optel."
Volgens Which?, is een van die grootste oorsake van vuil toetsborde die middagete wat jy agter jou lessenaar geniet. Krummels moedig die groei van bakterieë aan. Swak persoonlike higiëne, soos om nie jou hande te was nadat jy die toilet besoek het nie, is nog 'n potensiële oorsaak.
Adam Hadhazy, 2 Julie 2010, "How to clean a dirty keyboard and why you should", www.livescience.com/6679-clean-dirty-keyboard.html.
BBC, 1 Mei 2008, "Keyboards 'dirtier than a toilet'", http://news.bbc.co.uk/2/hi/7377002.stm.
CBT Nuggets, 13 Oktober 2016, "Bytes and bacteria: Exposing the germs on your technology", www.cbtnuggets.com/blog/2016/10/bytes-and-bacteria-exposing-the-germs-on-your-technology/.
Claire Maldarelli, 10 Maart 2017, "How to clean your keyboard without breaking it", www.popsci.com/clean-your-keyboard-without-breaking-it.